Espoolaisten puhelu- ja datayhteyksissä on ollut häiriöitä, koska Metro-areenan sähköt on katkaistu. Areenan katolla sijaitsee tukiasema.

Espoon Metro-areenan tukiaseman toiminta on tällä hetkellä aggregaattien varassa. MIIA TORRO

Elisan asiakkaalle lähettämän viestin mukaan sammunut tukiasema alkaa toimia heti, kun "Mr. Salonoja maksaa sähkölaskunsa." Elisan viestintäjohtajan mukaan teksti käy koulutusesimerkistä epäonnistuneesta viestinnästä. LUKIJAN KUVA

Useamman operaattorin puhelu- ja datayhteydet ovat takkuilleet Espoon Tapiolassa tällä viikolla. Tämä johtuu siitä, että Tapiolan urheilupuiston monitoimiareena eli Espoo Metro-areena on tällä hetkellä ilman sähköjä ja puhelinoperaattoreiden tukiasemat ovat areenan katolla.

Tukiasemat hiljenivät areenalla viime tiistaina, jolloin vikailmoituksia alkoi tulla.

Asiasta ensimmäisenä uutisoineen Jatkoaika.comin mukaan sähkönsiirtoyhtiö Caruna katkaisi sähköt viime tiistaina sille ja energiayhtiö Vantaan Energialle areenan maksamattomien sähkölaskujen takia.

- En halua Vantaan Energian puolesta vahvistaa yhtään mitään, sillä kaikki asiat ovat asiakkaiden ja yhtiön välisiä asioita, Vantaan Energian myyntijohtaja Ilkka Reko kommentoi.

Elisalta erikoinen viesti

Tapiolan monitoimiareena Oy:n omistaa liikemies Jussi Salonoja. Areenaa ja sen harjoitushallia vuokraavan Espoo Unitedin talousvaikeudet ovat syventyneet viime aikoina. Iltalehti kertoi perjantaina, että seuran kassassa ei ole rahaa eikä omistaja Salonoja aio tällä hetkellä pelastaa tilannetta henkilökohtaisilla varoillaan.

Tukiasemaongelmista kertoi Iltalehdelle myös lukija, joka oli tehnyt Elisalle häiriöilmoituksen. Hän sai operaattorilta erikoisen vastauksen sunnuntaina aamulla.

Siinä kerrottiin, että alueen tukiasema on poissa käytöstä, koska Espoon areenassa ei ole sähköjä. Samalla viestitettiin, että heti kun Mr. Salonoja maksaa sähkölaskunsa, niin tukiasema palaa toimintaan. Lopuksi asiakaspalveluviestissä todettiin, että valitettavasti emme tälle oikein mitään voi.

Vikoja on yhä

Viat ovat koskeneet enimmillään muutamia satoja asiakkaita. Kaikilla operaattoreilla on alueella lukuisia tukiasemia, joiden peittoalueet menevät myös päällekkäin.

Puhelinoperaattorit olivat sunnuntai-iltaan mennessä pääosin saaneet tukiasemansa taas käyttöön.

- Tukiasema tarvitsee sähköä. Nyt olemme viemässä sinne varavoimaa, sanoi Elisan viestintäjohtaja Katiye Vuorela sunnuntaina iltapäivällä.

Vuorela alkoi selvittää asiaa Iltalehden otettua häneen yhteyttä. Hänen mukaansa tukiasema saa sähköä alkuillan tai illan aikana ja yhteyksien pitäisi sen jälkeen toimia. Myös operaattori Saunalahti käyttää Elisan verkkoa.

DNA:lta kerrotaan, että heidän osaltaan ongelmat alkoivat viime tiistaina kello 15 jälkeen, ja vika korjattiin perjantaina. DNA:n radioverkoista vastaava johtaja Jarkko Laari sanoo, että ongelmat alkoivat, kun urheiluareenalta tiettävästi katkaistiin sähköt.

- Nyt selvitetään, miten ongelma ratkaistaan. Perjantaina saimme paikalle aggregaatin, joka antaa virtaa tukiasemalle, mutta tällä mallilla ei voida mennä pitkään, sanoo Laari.

Iltalehden tietojen mukaan Metro-areenalle on tuotu toinenkin aggregaatti.

Espoon Metro-areena pimeni, kun kiinteistöstä katkaistiin sähköt. Samalla lakkasi toimimasta myös areenan katolla sijaitseva tukiasema. VESA LAITINEN

Jussi Salonoja ei ole halunnut toistaiseksi kommentoida väitteitä, joiden mukaan sähkökatkon syy on hänen omistamansa Metro-areenan maksamattomat sähkölaskut. JARNO JUUTI

Laari sanoo DNA:n selvittävän, onko operaattorilla mahdollisuus saada oma sähköyhteys urheiluhallin tukiasemalle.

- Tai sitten joudumme etsimään tukiasemalle uuden sijoituspaikan lähistöllä olevista kiinteistöistä.

Laari sanoo aggregaatin ylläpitämisen olevan haastavaa, sillä siihen pitää säännöllisesti täyttää polttoainetta.

Telia korjaa vikaa parhaillaan. Myös Telialla vika alkoi tiistaina iltapäivällä.

- Asentaja on käynyt paikalla, mutta en valitettavasti osaa antaa valmistumisaikaa. Joka tapauksessa mahdollisimman pian, sanoo Telian viestintä- ja yhteiskuntasuhdejohtaja Tatu Tuominen.

DNA ja Elisa ovat saaneet palautetta häiriöstä jonkin verran.

- Siinä mielessä tässä on onnellinen tilanne, että ympäröivät tukiasemat pystyvät tarjoamaan palvelua, sanoo DNA:n Jarkko Laari.

Tukiaseman mykkyys näkyy kuluttajille puhepalveluiden huonolla saatavuudella, kuuluvuuden heikentymisellä ja mobiilidatapalveluiden yhteyksien huonontumisena.

Elisa: viestintä epäonnistui

Elisan asiakaspalvelusta " Mr. Salonojaa " syyllistävän tekstiviestin saanut Iltalehden lukija kertoo, että yhteysongelma näkyy käytännössä netin erittäin hitaana käyttönä ja myös kuuluvuuden olemattomuutena.

Hän kertoo arvostavansa tyyliä, jolla Elisan asiakaspalvelu häiriöilmoitukseen vastasi.

- Kyllähän siitä hyvät naurut sai. Vitsikkäät kaverit ovat olleet hommissa. Mieluummin tällainen vastaus kuin automaatti, jossa informaatio on virallisesti kerrottu.

Elisan viestintäjohtaja Katiye Vuorela sanoo, ettei tällainen viestintä ole oikein. Hän arvelee, että asiakaspalvelussa on yritetty heittää vitsiä, mutta väärässä paikassa.

Vuorela sanoo, että Elisa ottaa kyseisen vastauksen koulutusesimerkiksi epäonnistuneesta viestinnästä.